钦定古今图书集成/明伦汇编/氏族典/第343卷 > 《南昌梓溪刘氏族谱序》何乔新
## 钦定古今图书集成/明伦汇编/氏族典/第343卷 > 《南昌梓溪刘氏族谱序》何乔新

南昌梓溪刘氏自始迁迄于今，以文献临一乡者，盖
馀三百年矣。其先本陶唐氏之裔，至汉光武有天下，
其别子荆，胙土广陵，子孙因家焉。荆之七世孙琅琊
内史会，始徙丹阳。会之四世孙隐人，又徙晋陵。隐人
之曾孙冕，为睦州刺史，又家于睦。冕之九世孙奭，避
广平之乱，又自睦徙信之玉山。奭之十世孙从礼，侍
父允迪宦游江右，爱梓溪民俗淳厚，乃卜居焉。子孙
舄奕繁衍，遂为望族。从礼之七世孙孟坚尝谱其族，
其后屡修之。至十一世孙福建按察司佥事子肃字
敬之者，与宗子子来复参考《玉山》诸谱而增修焉。其
立例甚严，其考核皆精。自允迪而上，推本于陶唐氏，
系序不紊，愬流而源也。自从礼而下，或居或徙，备录
无遗，由本而支也。名讳字行，各从其类，所以辨昭穆
也。生卒娶葬，具著于谱，所以纪终始也。附以诰敕之
词，昭宠贶也。次以碑铭表碣之文，表善行也。其尊祖
睦族之心，蔼然见于斯谱矣。敬之将刻板以传，征序
于予。嗟夫！宗法之废久矣！能言其祖郯，子所以见称
数典；而忘其祖籍，父所以无后也。在春秋时且然，况
于后世乎？敬之兄弟生于宗法，既废，谱谍失官之后，
乃能推本其祖，至百世之远，而其所谱又断自始迁
之祖而致详焉，是盖贤于籍父，而郯子不得专美于
昔矣。虽然，所贵乎文献故家者，非世禄之谓也，世德
之谓也。夫保姓受氏，以守宗祊，是之谓世禄；迪德象
贤，克念厥绍，是之谓世德。刘氏神明之胄，其明德远
矣。为之子孙者，祗厥身，服厥训，顺厥则，以成乃显德，
以宣乃令闻，以纂乃前休，可谓世济厥美，而无忝于
文献故家者矣，岂直世禄而已哉！《诗》曰：“贻厥孙谋。”刘
氏之先，善于贻谋矣。又曰：“绳其祖武，予有望其后人
焉。”刘氏之子若孙，尚勗之哉！